《垦山叟》
宋代·陈造

杂木漫山谁所种，居不临流多不用。
九月霜风卷黄落，群山一昔皆班駮。
遥看拖帔横椽衣，农家刈粟山有畦。
家家垦田日嫌窄，荒林翳荟惜虚掷。
斸荒作熟不挂籍，输官之馀给衣食。
州中之政常近厚，不欲屑屑校升斗。
宁其弃之听民取，实亦藉是作康阜。
继承不皆惠慈守，汝须弥缝吏胥口，
防有后来规税亩。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。